Na temelju članka 113. Zakona o gospodarenju otpadom (“Narodne novine”,  broj 84/21, 142/23) te članka 25. Statuta Općine Bukovlje („Službeni vjesnik Brodsko-posavske županije“, broj 3/18, 4/20 i 10/21), Općinsko vijeće Općine Bukovlje na svojoj 9. sjednici održanoj dana 27. kolovoza 2026. godine donosi

ODLUKU
o mjerama za sprječavanje nepropisnog odbacivanja otpada na području Općine Bukovlje

Članak 1.
Ovom Odlukom utvrđuju se mjere za sprječavanje nepropisnog odbacivanja otpada na području Općine Bukovlje, mjere za uklanjanje tako odbačenog otpada, mjere za sprječavanje ponovnog nastanka divljih odlagališta te način praćenja i provedbe tih mjera.

Članak 2.
Protuzakonito odbacivanje otpada u okoliš je svako ostavljanje, napuštanje, odbacivanje ili odlaganje otpada izvan lokacije gospodarenja otpadom i ne odnosi se na mjesto primopredaje otpada u sklopu javne usluge sakupljanja komunalnog otpada.

Članak 3.
Cilj ove Odluke je zaštita okoliša, prirode, tla i voda, zaštita zdravlja ljudi, očuvanje urednosti i kvalitete prostora Općine Bukovlje te uspostava sustavnog pristupa prevenciji i sanaciji lokacija na kojima se nepropisno odbacuje otpad.

Članak 4.
Na području Općine Bukovlje zabranjeno je odbacivanje otpada izvan mjesta predviđenih za njegovo odlaganje, odnosno postupanje s otpadom protivno Zakonu o gospodarenju otpadom, drugim propisima i općim aktima Općine Bukovlje.
Posebno je zabranjeno odbacivanje otpada na javne površine, uz nerazvrstane ceste i poljske putove, u šume i na šumsko zemljište, uz vodotoke i kanale, na zemljišta u vlasništvu Općine, kao i na druga mjesta koja nisu određena za gospodarenje otpadom.

Članak 5.
Radi sprječavanja nepropisnog odbacivanja otpada Općina Bukovlje provodit će, u okviru svojih nadležnosti i raspoloživih sredstava, osobito sljedeće mjere:

1. sustavno praćenje i evidentiranje lokacija na kojima je uočen nepropisno odbačeni otpad;
2. redoviti nadzor i obilazak kritičnih lokacija;
3. postavljanje oznaka i upozorenja o zabrani odbacivanja otpada;
4. uklanjanje i propisno zbrinjavanje nepropisno odbačenog otpada;
5. sanaciju lokacija na kojima su nastala divlja odlagališta;
6. uređenje saniranih površina i poduzimanje mjera radi sprječavanja ponovnog odlaganja;
7. provedbu edukativno-informativnih aktivnosti za stanovništvo;
8. informiranje građana o mogućnostima pravilnog predavanja i odvajanja otpada;
9. poticanje građana na prijavljivanje lokacija nepropisno odbačenog otpada;
10. suradnju s davateljem javne usluge, nadležnim inspekcijskim tijelima, komunalnim   redarstvom i drugim nadležnim tijelima;
11. druge mjere utvrđene važećim propisima i potrebne za ostvarivanje cilja ove Odluke.

Članak 6.
Protuzakonito odbačeni otpad može se prijaviti na sljedeće načine:
-telefonom ili elektroničkom poštom objavljenoj na stranici Općine Bukovlje
-u prostorijama Općine Bukovlje
-pisanim putem na adresu Općine Bukovlje

Članak 7.
Općina Bukovlje vodit će evidenciju lokacija na kojima je utvrđeno nepropisno odbacivanje otpada.
Evidencija osobito može sadržavati podatke o lokaciji, vrsti i procijenjenoj količini otpada, datumu uočavanja, fotografsku dokumentaciju, poduzete mjere te podatke o uklanjanju i zbrinjavanju otpada.
Članak 8.

U slučaju kada je počinitelj nepropisnog odbacivanja otpada poznat, Općina Bukovlje će, u okviru svojih nadležnosti, poduzeti odgovarajuće radnje radi utvrđivanja odgovornosti počinitelja, uklanjanja otpada i naknade troškova uklanjanja, sukladno važećim propisima.
Kada počinitelja nije moguće utvrditi, Općina će poduzeti mjere za uklanjanje i propisno zbrinjavanje otpada, u skladu sa zakonom i raspoloživim proračunskim sredstvima.

Članak 9.

Radi sprječavanja ponovnog nastanka divljih odlagališta, nakon provedene sanacije Općina Bukovlje može, ovisno o stanju na lokaciji, poduzeti osobito sljedeće mjere:

1. postaviti obavijesne ploče zabrane odbacivanja otpada;
2. urediti i ozeleniti saniranu površinu;
3. postaviti fizičke prepreke na pogodnim lokacijama, kada je to dopušteno i opravdano;
4. provoditi pojačani nadzor lokacije;
5. postaviti videonadzor, kada za to postoje zakonski i tehnički uvjeti;
6. provoditi dodatne informativne i edukativne aktivnosti.
Članak 10.
Obavijesne ploče o zabrani odbacivanja otpada postavljaju se na lokacije na kojima se učestalo protuzakonito odbacuje otpad. 
Članak 11.
Protuzakonito odbačeni otpad mora se predate osobi koja posjeduje dozvolu za gospodarenje otpadom sukladno propisima o gospodarenju otpadom.

Članak 12.
Općina Bukovlje će građane informirati o pravilnom postupanju s otpadom, mogućnostima odvojenog prikupljanja otpada, načinima prijave nepropisno odbačenog otpada te štetnim posljedicama nastanka divljih odlagališta.

Članak 13.
Sredstva za provedbu mjera iz ove Odluke osiguravaju se u Proračunu Općine Bukovlje, iz sredstava nacionalnih i europskih fondova i programa, sredstava Fonda za zaštitu okoliša i energetsku učinkovitost te iz drugih dopuštenih izvora.

Članak 14.
Za provedbu ove Odluke nadležan je općinski načelnik Općine Bukovlje, u okviru svojih zakonom i drugim propisima utvrđenih ovlasti.
Općinski načelnik može utvrditi prioritete provedbe pojedinih mjera, osobito prema stanju na terenu, procijenjenom utjecaju na okoliš, mogućnostima financiranja i raspoloživim proračunskim sredstvima.

Članak 15.
Ova Odluka stupa na snagu osmoga dana od dana objave u „Službenom vjesniku Brodsko-posavske županije“.

OPĆINSKO VIJEĆE OPĆINE BUKOVLJE

KLASA: 021-05/26-01/22
URBROJ: 2178-25-02-26-1
Bukovlje, 27. kolovoza 2026. godine

							PREDSJEDNIK OPĆINSKOG VIJEĆA
                                                                                                     Josip Marinović
OBRAZLOŽENJE
uz prijedlog Odluke o mjerama za sprječavanje nepropisnog odbacivanja otpada na području Općine Bukovlje

I. PRAVNI TEMELJ
Pravni temelj za donošenje Odluke čine odredbe Zakona o lokalnoj i područnoj (regionalnoj) samoupravi, Zakona o gospodarenju otpadom, Zakona o komunalnom gospodarstvu, Statuta Općine Bukovlje te drugih važećih propisa kojima se uređuje gospodarenje otpadom i komunalni red.
II. RAZLOZI ZA DONOŠENJE ODLUKE
Nepropisno odbacivanje otpada predstavlja rizik za okoliš, prirodu, tlo i vode te narušava izgled i kvalitetu prostora. Divlja odlagališta mogu predstavljati i izvor onečišćenja te stvarati dodatne troškove jedinici lokalne samouprave.
Općina Bukovlje ovom Odlukom uspostavlja jedinstveni okvir za preventivno djelovanje, evidentiranje lokacija, uklanjanje i propisno zbrinjavanje nepropisno odbačenog otpada te poduzimanje mjera kojima se smanjuje mogućnost ponovnog nastanka divljih odlagališta.
Donošenje Odluke osobito je važno radi stvaranja trajnog sustava postupanja s lokacijama nepropisno odbačenog otpada te osiguravanja pretpostavki za kandidiranje i provedbu projekata sanacije divljih odlagališta uz korištenje sredstava nacionalnih i europskih programa te sredstava Fonda za zaštitu okoliša i energetsku učinkovitost.
III. CILJEVI
Ciljevi Odluke su: smanjenje broja i površine lokacija nepropisno odbačenog otpada; pravodobno otkrivanje novih lokacija; učinkovito uklanjanje i zbrinjavanje otpada; sprječavanje ponovnog nastanka divljih odlagališta; uključivanje građana u očuvanje okoliša; te osiguravanje kontinuiranog praćenja stanja na području Općine Bukovlje.
IV. FINANCIJSKA SREDSTVA
Za provedbu Odluke sredstva će se osiguravati u Proračunu Općine Bukovlje, a prema mogućnostima i putem nacionalnih i europskih programa, javnih poziva i natječaja te drugih dopuštenih izvora financiranja.
V. ZAKLJUČAK
Predlaže se Općinskom vijeću Općine Bukovlje donošenje ove Odluke kako bi se osigurao sustavan i dugoročan pristup sprječavanju nepropisnog odbacivanja otpada i sanaciji divljih odlagališta na području Općine Bukovlje.
